KOMMISSIONENS FORORDNING (EF) Nr. 855/98 af 23. april 1998 om ændring af forordning (EF) nr. 1556/96 om indførelse af en ordning med importlicenser for visse frugter og grøntsager fra tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), senest ændret ved Kommissionens forordning (EF) nr. 2520/97 (2), særlig artikel 31, stk. 2, og artikel 48, og

ud fra følgende betragtninger:

For at sikre et bedre kendskab til handelsstrukturen for visse følsomme produkter blev der ved Kommissionens forordning (EF) nr. 1556/96 (3), senest ændret ved forordning (EF) nr. 1064/97 (4), indført en ordning med importlicenser, der i givet fald vil kunne udskiftes med en procedure for hurtig edb-registrering af indførsler; en evalueringstest af proceduren har vist, at perioden for sammenligning af de to systemer bør forlænges;

proceduren skal indebære, at medlemsstaterne med faste mellemrum fremsender oplysninger om, hvilke mængder af de pågældende følsomme produkter der er overgået til fri omsætning; ifølge artikel 308d i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (5), senest ændret ved forordning (EF) nr. 75/98 (6), kan denne fremsendelse af oplysninger kun ske for overvågning af præferenceindførsler; bestemmelserne bør derfor også gælde for de pågældende følsomme produkter; derved bliver evalueringstesten troværdig, og dens resultater kan bedømmes;

fremsendelse af oplysninger med henblik på evalueringstesten kan ske hver uge; for at forenkle bestemmelserne kan oplysningerne i forbindelse med den nuværende importlicensordning fremsendes med samme mellemrum;

evalueringstesten vil blive analyseret senest seks måneder efter iværksættelsen af denne forordning, så der kan træffes endelig beslutning om anvendelse af proceduren for hurtig edb-registrering af indførsler i stedet for importlicensordningen;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I forordning (EF) nr. 1556/96 foretages følgende ændringer:

1) Artikel 5, stk. 1, andet afsnit, affattes således:

»Disse meddelelser fremsendes hver onsdag senest kl. 12 (belgisk tid) for ansøgninger indgivet ugen før.«

2) Efter artikel 5 indsættes:

»Artikel 5a

Medlemsstaterne meddeler Kommissionen nærmere oplysninger om mængderne af de i bilaget til denne forordning omhandlede produkter, der overgik til fri omsætning i de i bilaget anførte perioder efter reglerne i artikel 308d i forordning (EØF) nr. 2454/93 for overvågning af præferenceindførsler.

Disse meddelelser fremsendes hver onsdag senest kl. 12 (belgisk tid) for de mængder, der overgik til fri omsætning ugen før.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. maj 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. april 1998.

På Kommissionens vegne

Franz FISCHLER

Medlem af Kommissionen

(1) EFT L 297 af 21. 11. 1996, s. 1.

(2) EFT L 346 af 17. 12. 1997, s. 41.

(3) EFT L 193 af 3. 8. 1996, s. 5.

(4) EFT L 156 af 13. 6. 1997, s. 3.

(5) EFT L 253 af 11. 10. 1993, s. 1.

(6) EFT L 7 af 13. 1. 1998, s. 3.